(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΛΒ΄

Πέμπτη 26 Νοεμβρίου 2015

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 2ο Γενικό Λύκειο Καματερού, σελ.
3. Επί διαδικαστικού θέματος, σελ.
4. Ανακοινώνεται επιστολή προς τον Πρόεδρο της Βουλής κ. Νικόλαο Βούτση, από την Αναπληρώτρια Γενική Γραμματέα της Κοινοβουλευτικής Ομάδας της Νέας Δημοκρατίας κ. Μαρία Αντωνίου, με την οποία γνωστοποιεί ότι την Τρίτη 24 Νοεμβρίου 2015 η Νέα Δημοκρατία όρισε, σύμφωνα με το καταστατικό της, τον νέο Πρόεδρό της, το Βουλευτή Λασιθίου κ. Ιωάννη Πλακιωτάκη, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων και ερώτησης της Παρασκευής 27 Νοεμβρίου 2015, σελ.
2. Ανάγνωση αναφορών, σελ.
3. Συζήτηση επικαίρων ερωτήσεων:
 α) Προς τον Υπουργό Οικονομικών:
 i. σχετικά με την απώλεια δισεκατομμυρίων ευρώ του κράτους μέσω offshore εταιρειών, σελ.
 ii. σχετικά με τη λήψη μέτρων ανακούφισης των σεισμοπλήκτων και αποκατάστασης των ζημιών στη Λευκάδα, σελ.
 β) Προς τον Υπουργό Εσωτερικών και Διοικητικής Ανασυγκρότησης, σχετικά με την αλλαγή του επικεφαλής στη Διεύθυνση Εσωτερικών Υποθέσεων της Ελληνικής Αστυνομίας, σελ.
 γ) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αναδρομική κατάργηση ευνοϊκής ρύθμισης για τους νέους ασφαλισμένους του Ενιαίου Ταμείου Ανεξάρτητα Απασχολούμενων (ΕΤΑΑ), σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση σχεδίου νόμου:

Οι Υπουργοί Εργασίας, Κοινωνικής Ασφάλισης, Αλληλεγγύης, Εσωτερικών, Διοικητικής Ανασυγκρότησης, Οικονομίας, Ανάπτυξης και Τουρισμού, Εθνικής Άμυνας, Παιδείας, Έρευνας και Θρησκευμάτων, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Υγείας, Πολιτισμού και Αθλητισμού, Οικονομικών, Περιβάλλοντος και Ενέργειας, Υποδομών, Μεταφορών και Δικτύων, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων και οι Αναπληρωτές Υπουργοί Εργασίας, Κοινωνικής Ασφάλισης και Κοινωνικής Αλληλεγγύης, Εξωτερικών και Εσωτερικών και Διοικητικής Ανασυγκρότησης, κατέθεσαν στις 25-11-2015 σχέδιο νόμου: «Κύρωση Αναθεωρημένου Ευρωπαϊκού Κοινωνικού Χάρτη», σελ.

ΠΡΕΟΕΔΡΕΥΩΝ

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΑΚΛΑΜΑΝΗΣ Ν. , σελ.
ΚΑΜΜΕΝΟΣ Δ. , σελ.
ΜΩΡΑΪΤΗΣ Ν. , σελ.

Β. Επί των επικαίρων ερωτήσεων:
ΑΛΕΞΙΑΔΗΣ Τ. , σελ.
ΚΑΚΛΑΜΑΝΗΣ Ν. , σελ.
ΚΑΜΜΕΝΟΣ Δ. , σελ.
ΠΕΤΡΟΠΟΥΛΟΣ Α. , σελ.
ΣΑΡΙΔΗΣ Ι. , σελ.
ΤΑΣΣΟΣ Σ. , σελ.
ΤΟΣΚΑΣ Ν. , σελ.
ΦΩΤΗΛΑΣ Ι. , σελ.
ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΛΒ΄

Πέμπτη 26 Νοεμβρίου 2015

Αθήνα, σήμερα στις 26 Νοεμβρίου 2015, ημέρα Πέμπτη και ώρα 9.36΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 24-11-2015 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΛΑ΄ συνεδριάσεώς του, της Τρίτης 24 Νοεμβρίου 2015, σε ό,τι αφορά στην ψήφιση στο σύνολό του σχεδίου νόμου του Υπουργείου Οικονομικών: «Κύρωση: α) της από 28 Ιουνίου 2015 Πράξης Νομοθετικού Περιεχομένου «Τραπεζική αργία βραχείας διάρκειας» (Α΄ 65), β) της από 30 Ιουνίου 2015 Πράξης Νομοθετικού Περιεχομένου «Τροποποίηση του άρθρου πρώτου της από 28 Ιουνίου 2015 Πράξης Νομοθετικού Περιεχομένου "Τραπεζική αργία βραχείας διάρκειας"» (Α΄ 66), γ) της από 14 Ιουλίου 2015 Πράξης Νομοθετικού Περιεχομένου «Συμπλήρωση της Πράξης Νομοθετικού Περιεχομένου της 28ης Ιουνίου 2015 "Τραπεζική αργία βραχείας διάρκειας" (Α΄ 65), όπως τροποποιήθηκε με την από 30 Ιουνίου 2015 Πράξη Νομοθετικού Περιεχομένου (Α΄ 66) και ισχύει, αναφορικά με την παράταση διάρκειας τραπεζικής αργίας, ρύθμιση θεμάτων συναλλαγών κατά τη διάρκεια αυτής, περιοριστικών μέτρων, αναστολή πράξεων αναγκαστικής εκτέλεσης, καταβολής εγγυοδοσιών και πάσης φύσεως παραβόλων, καθώς και της παράτασης της λύσης και εκκαθάρισης του ΟΔΙΕ» (Α΄ 79), δ) της από 18 Ιουλίου 2015 Πράξης Νομοθετικού Περιεχομένου «Επείγουσες ρυθμίσεις για τη θέσπιση περιορισμών στην ανάληψη μετρητών και τη μεταφορά κεφαλαίων και τις τροποποιήσεις των νόμων 4063/2012, 4172/2013, 4331/2015 και 4334/2015» (Α΄ 84), ε) της από 31 Ιουλίου 2015 Πράξης Νομοθετικού Περιεχομένου «Τροποποιήσεις στις από 28 Ιουνίου 2015, 14 Ιουλίου 2015 και 18 Ιουλίου 2015 Πράξεις Νομοθετικού Περιεχομένου και κατεπείγουσες ρυθμίσεις για αξιόγραφα και για την υποστήριξη της διαπραγμάτευσης της Ελληνικής Κυβέρνησης με τον Ευρωπαϊκό Μηχανισμό Σταθερότητας (Ε.Μ.Σ.), την Ευρωπαϊκή Επιτροπή, την Ευρωπαϊκή Κεντρική Τράπεζα (Ε.Κ.Τ.) και το Διεθνές Νομισματικό Ταμείο (Δ.Ν.Τ.)» (Α΄ 90), στ) της από 17 Αυγούστου 2015 Πράξης Νομοθετικού Περιεχομένου «Κατεπείγουσες Ρυθμίσεις για την Αποκατάσταση των Ζημιών από Ακραία Καιρικά Φαινόμενα στην Περιφερειακή Ενότητα Έβρου» (Α΄ 97), ζ) της από 19 Αυγούστου 2015 Πράξης Νομοθετικού Περιεχομένου «Προσθήκη διάταξης στο ν. 2292/1995 "Οργάνωση και λειτουργία του Υπουργείου Εθνικής Άμυνας, διοίκηση και έλεγχος των Ενόπλων Δυνάμεων και άλλες διατάξεις"» (Α΄ 100), η) της από 22 Αυγούστου 2015 Πράξης Νομοθετικού Περιεχομένου «Επείγουσες ρυθμίσεις για την αντιμετώπιση της ανθρωπιστικής κρίσης που έχει δημιουργηθεί σε νησιά του ανατολικού Αιγαίου λόγω της αιφνίδιας, απρόβλεπτης και μαζικής εισόδου μεγάλου αριθμού μεταναστών» (Α΄ 101), θ) της από 26 Αυγούστου 2015 Πράξης Νομοθετικού Περιεχομένου «Κατεπείγουσες ρυθμίσεις για την ομαλή λειτουργία των Οργανισμών Τοπικής Αυτοδιοίκησης» (Α΄ 102), ι) της από 10 Σεπτεμβρίου 2015 Πράξης Νομοθετικού Περιεχομένου «Κατεπείγουσες ρυθμίσεις για την απρόσκοπτη έναρξη του σχολικού έτους 2015-2016 και την εύρυθμη λειτουργία των σχολικών μονάδων» (Α΄ 108) και ια) της από 25 Σεπτεμβρίου 2015 Πράξης Νομοθετικού Περιεχομένου «Τροποποίηση του άρθρου 13 του ν. 4111/2013» (Α΄ 119) και ιβ) της από 7.10.2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Εργασίας, Κοινωνικής Ασφάλισης και Κοινωνικής Αλληλεγγύης, Οικονομίας, Ανάπτυξης και Τουρισμού, Εσωτερικών και Διοικητικής Ανασυγκρότησης, Υποδομών, Μεταφορών και Δικτύων και Παιδείας, Έρευνας και Θρησκευμάτων» (Α΄ 127) και άλλες διατάξεις».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Μάριο Κάτση, Βουλευτή Θεσπρωτίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελ. 4 α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελ.4 β)

**ΠΡΟΕΔΡΕΥΩΝ (Νικήτας Κακλαμάνης):** Κύριε Κάτση, σας ευχαριστούμε.

Ολοκληρώθηκε η ανάγνωση των αναφορών.

Κυρίες και κύριοι συνάδελφοι, στο σημείο θα ήθελα να αναγνώσω την εξής επιστολή προς το Σώμα:

 «Προς τον Πρόεδρο της Βουλής.

Αξιότιμε κύριε Πρόεδρε, σας γνωρίζω ότι την Τρίτη 24 Νοεμβρίου 2015 η Νέα Δημοκρατία όρισε, σύμφωνα με το καταστατικό της, τον νέο Πρόεδρό της, τον Βουλευτή Λασιθίου κ. Ιωάννη Πλακιωτάκη.

Σας παρακαλώ να γνωστοποιήσετε την επιστολή μου αυτή στο Σώμα.

Μαρία Αντωνίου, Αναπληρώτρια Γενική Γραμματέας της Κοινοβουλευτικής Ομάδος της Νέας Δημοκρατίας».

Η σχετική επιστολή θα καταχωρισθεί στα Πρακτικά.

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 10)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 27 Νοεμβρίου 2015.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 205/24-11-2015 επίκαιρη ερώτηση του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Γεωργίου Δημαρά προς τον Υπουργό Περιβάλλοντος και Ενέργειας, σχετικά με την άδεια λειτουργίας της μονάδας ιχθυοκαλλιέργειας στο Πόρτο Γερμενό.

2. Η με αριθμό 211/24-11-2015 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Οικονομίας, Ανάπτυξης και Τουρισμού, σχετικά με την καθυστέρηση και τα προβλήματα στη χρηματοδότηση στο έργο «Οδικός Άξονας Ηρακλείου–Μεσαράς».

3. H με αριθμό 198/23-11-2015 επίκαιρη ερώτηση του Βουλευτή Αιτωλοακαρνανίας του Λαϊκού Συνδέσμου - Χρυσή Αυγή κ. Κωνσταντίνου Μπαρμπαρούση προς τον Υπουργό Αγροτικής Ανάπτυξης και Τροφίμων, σχετικά με την καταβολή της ενιαίας ενίσχυσης στους αγρότες για το 2015.

4. Η με αριθμό 196/23-11-2015 επίκαιρη ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ–ΔΗΜΑΡ κ. Δημητρίου Κρεμαστινού προς τον Υπουργό Πολιτισμού και Αθλητισμού, σχετικά με την αποκατάσταση του Εθνικού Θεάτρου Ρόδου.

5. Η με αριθμό 207/24-11-2015 επίκαιρη ερώτηση του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Παιδείας, Έρευνας και Θρησκευμάτων, σχετικά με την εξασφάλιση της υποχρεωτικής αμοιβής της πρακτικής άσκησης των σπουδαστών των ΙΕΚ και την κατοχύρωση των εργασιακών και ασφαλιστικών τους δικαιωμάτων.

6. Η με αριθμό 193/23-11-2015 επίκαιρη ερώτηση του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Περιβάλλοντος και Ενέργειας, σχετικά με τη θέση του Υπουργείου για το αίτημα της ΔΕΗ περί χορήγησης δωρεάν δικαιωμάτων εκπομπών στη λιγνιτική ηλεκτροπαραγωγή.

7. Η με αριθμό 202/24-11-2015 επίκαιρη ερώτηση του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με την επαπειλούμενη κύρωση της διακοπής του ρεύματος σε περίπτωση αδυναμίας εξόφλησης εκ μέρους του καταναλωτή.

8. Η με αριθμό 197/23-11-2015 επίκαιρη ερώτηση του Βουλευτή Β΄ Αθηνών της Ένωσης Κεντρώων κ. Γεωργίου Καρρά προς τον Υπουργό Οικονομίας, Ανάπτυξης και Τουρισμού, σχετικά με τον κίνδυνο δυσμενών οικονομικών-περιουσιακών συνεπειών σε βάρος οφειλετών στεγαστικού δανείου κύριας κατοικίας, σε περίπτωση της μερικής κάλυψης από το ελληνικό δημόσιο του ποσού της μηνιαίας καταβολής του.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 206/24-11-2015 επίκαιρη ερώτηση της Βουλευτού Β΄ Πειραιά του Συνασπισμού Ριζοσπαστικής Αριστεράς κ. Ειρήνης Κασιμάτη προς τον Υπουργό Ναυτιλίας και Νησιωτικής Πολιτικής, σχετικά με την εξαίρεση του πορθμείου Περάματος– Σαλαμίνας από τη σύμβαση παραχώρησης του ελληνικού δημοσίου προς τον ΟΛΠ.

2. Η με αριθμό 212/24-11-2015 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Παιδείας, Έρευνας και Θρησκευμάτων, σχετικά με την αντιμετώπιση των προβλημάτων των δημόσιων ΙΕΚ.

3. Η με αριθμό 199/23-11-2015 επίκαιρη ερώτηση του Βουλευτή Αττικής του Λαϊκού Συνδέσμου-Χρυσή Αυγή κ. Ηλία Κασιδιάρη προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την άρση αρνητικών συνεπειών του άρθρου 78 του ν. 4146/2013 και την πορεία ελέγχων για υποθέσεις διαφθοράς.

4. Η με αριθμό 201/24-11-2015 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ–ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με την απόφαση του Υπουργείου στη συνεδρίαση του Συμβουλίου Υπουργών Γεωργίας της Ευρωπαϊκής Ένωσης εις βάρος του ελληνικού ελαιόλαδου.

5. Η με αριθμό 208/24-11-2015 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αντιμετώπιση των προβλημάτων των εργαζομένων στα καταστήματα «Carrefour Μαρινόπουλος».

6. Η με αριθμό 195/23-11-2015 επίκαιρη ερώτηση του Βουλευτή Β΄ Αθηνών του Ποταμιού κ. Θεοχάρη Θεοχάρη προς τον Υπουργό Παιδείας, Έρευνας και Θρησκευμάτων, σχετικά με τη στάση του Υπουργείου για την αντιμετώπιση των διεθνών αξιολογητών στις σχολές του Εθνικού και Καποδιστριακού Πανεπιστημίου Αθηνών.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 396/20-10-2015 ερώτηση της Βουλευτού Πιερίας του Συνασπισμού Ριζοσπαστικής Αριστεράς κ. Ελισσάβετ Σκούφα προς τον Υπουργό Παιδείας, Έρευνας και Θρησκευμάτων, σχετικά με τα προβλήματα στη διαχείριση του τεχνολογικού εξοπλισμού των σχολικών μονάδων.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Για να μην το κάνω ενδιαμέσως, ανακοινώνω στο Σώμα τις επίκαιρες ερωτήσεις οι οποίες δεν θα συζητηθούν σήμερα:

Η πρώτη με αριθμό 189/23-11-2015 επίκαιρη ερώτηση πρώτου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά–Σιωροπούλου προς τον Υπουργό Αγροτικής Ανάπτυξης και Τροφίμων, σχετικά με την υποστήριξη και την αξιοποίηση του Εθνικού Κέντρου Ποιοτικού Ελέγχου, Ταξινόμησης και Τυποποίησης Βάμβακος στον Νομό Καρδίτσας, δεν θα συζητηθεί λόγω κωλύματος του Υπουργού και διαγράφεται.

Η δεύτερη με αριθμό 180/20-11-2015 επίκαιρη ερώτηση πρώτου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υποδομών, Μεταφορών και Δικτύων, σχετικά με τον αναπτυξιακό σχεδιασμό του Νομού Δράμας, δεν θα συζητηθεί λόγω κωλύματος του Υπουργού και διαγράφεται.

Η τρίτη με αριθμό 184/20-11-2015 επίκαιρη ερώτηση πρώτου κύκλου του Βουλευτή Α΄ Πειραιά του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εθνικής Άμυνας, σχετικά με την προμήθεια βλημάτων από τον Στρατό Ξηράς, δεν θα συζητηθεί λόγω κωλύματος του Υπουργού και διαγράφεται.

Η τέταρτη με αριθμό 173/17-11-2015 επίκαιρη ερώτηση πρώτου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ–ΔΗΜΑΡ κ. Ιωάννη Μανιάτη προς τον Υπουργό Υποδομών, Μεταφορών και Δικτύων, σχετικά με την αντιμετώπιση των προβλημάτων των αστικών συγκοινωνιών της Αθήνας, δεν θα συζητηθεί λόγω κωλύματος του Υπουργού και διαγράφεται.

Η πρώτη με αριθμό 190/23-11-2015 επίκαιρη ερώτηση δεύτερου κύκλου της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφη προς τον Υπουργό Υγείας, σχετικά με τη λειτουργία υπολογιστικού τομογράφου (PET-CT) Ιωαννίνων, δεν θα συζητηθεί λόγω κωλύματος του Υπουργού και διαγράφεται.

Η δεύτερη με αριθμό 181/20-11-2015 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Αγροτικής Ανάπτυξης και Τροφίμων, σχετικά με την αναστολή αδειοδότησης έργων ανανεώσιμων πηγών ενέργειας από τις Περιφερειακές Διευθύνσεις Αγροτικής Οικονομίας και Κτηνιατρικής, δεν θα συζητηθεί λόγω κωλύματος του Υπουργού και διαγράφεται.

Η τρίτη με αριθμό 185/20-11-2015 επίκαιρη ερώτηση δεύτερου κύκλου του Βουλευτή Αιτωλοακαρνανίας του Λαϊκού Συνδέσμου - Χρυσή Αυγή, κ. Κωνσταντίνου Μπαρμπαρούση προς τον Υπουργό Αγροτικής Ανάπτυξης και Τροφίμων, σχετικά με την καταβολή της ενιαίας ενίσχυσης στους αγρότες για το 2015, δεν θα συζητηθεί λόγω κωλύματος του Υπουργού και διαγράφεται.

Η τέταρτη με αριθμό 175/18-11-2015 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Υποδομών, Μεταφορών και Δικτύων, σχετικά με τη χρηματοδότηση του Οργανισμού Ανάπτυξης Κρήτης, δεν θα συζητηθεί λόγω κωλύματος του Υπουργού και διαγράφεται.

Η πέμπτη με αριθμό 192/23-11-2015 επίκαιρη ερώτηση δεύτερου κύκλου του Ζ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, σχετικά με την καταβολή των δεδουλευμένων στους εργαζόμενους στα κέντρα υγείας, δεν θα συζητηθεί λόγω κωλύματος του Βουλευτή και διαγράφεται.

Η έκτη με αριθμό 188/23-11-2015 επίκαιρη ερώτηση δεύτερου κύκλου του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον Υπουργό Οικονομικών, σχετικά με την απώλεια της ρύθμισης των εκατό δόσεων λόγω της μονομερούς μείωσης από τις τράπεζες του ποσού της δόσης που καταβάλλουν εμπρόθεσμα οι οφειλέτες στον τραπεζικό λογαριασμό της ρύθμισης, δεν θα συζητηθεί λόγω αναρμοδιότητας.

Όπως αντιλαμβάνεστε, φαίνεται ότι έχει πέσει επιδημία σε ό,τι αφορά τις επίκαιρες ερωτήσεις εκ μέρους του Υπουργικού Συμβουλίου. Το επισημαίνω και σταματώ εδώ. Είναι θέμα, όμως, σοβαρότατο συζήτησης στη Διάσκεψη των Προέδρων. Αυτό γίνεται κατ’ εξακολούθηση τους δύο αυτούς μήνες.

Μπαίνουμε στη συζήτηση.

Κύριε Τάσσο, ενώ προηγείστε, θα προτάξω τον κ. Καμμένο, γιατί πρέπει να είναι στην επιτροπή. Απευθύνεστε στον ίδιο Υπουργό. Σας ζητώ συγγνώμη.

Θα συζητηθεί, λοιπόν, η έβδομη με αριθμό 187/23-11-2015 επίκαιρη ερώτηση πρώτου κύκλου του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την απώλεια δισεκατομμυρίων ευρώ του κράτους μέσω offshore εταιρειών.

Κύριε Καμμένο, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Κύριε Πρόεδρε, ευχαριστώ πάρα πολύ.

Κύριε συνάδελφε του Κομμουνιστικού Κόμματος, ευχαριστώ πάρα πολύ.

Κύριε Υπουργέ, προσεγγίζουμε ένα ζήτημα εξαιρετικά σημαντικό στις εποχές που ζούμε. Και επειδή συντάσσουμε και τον προϋπολογισμό και είμαστε και στην επιτροπή κάνοντας εισηγήσεις για τα έσοδα και το πώς θα λειτουργήσει αυτή η Κυβέρνηση τον επόμενο χρόνο, διασφαλίζοντας έσοδα μέσω όσων έχουμε συντάξει στον προϋπολογισμό, αλλά και αυτά τα οποία δεν έχουμε συντάξει διότι δεν είναι άμεσα προσδιορίσιμα, αλλά θα βοηθήσουν, αν θέλετε, επικουρικά τα έσοδά μας, έτσι ώστε να ελαφρύνουμε τα μέτρα που αναγκαζόμαστε να πάρουμε, προχωρώ στην ανάγνωση -και είναι σημαντικό- για να γραφτεί στα Πρακτικά.

Οι offshore εταιρείες αποτελούν εδώ και χρόνια μία πληγή για την ελληνική οικονομία, αφού αμέτρητες καταγγελίες καταδεικνύουν πως μέσω αυτών διακινείται βρώμικο χρήμα, με αποτέλεσμα να φοροδιαφεύγουν –συμπληρώνω και να φοροαποφεύγουν, νόμιμα δηλαδή, νομότυπα τουλάχιστον- μεγαλοκαρχαρίες, στερώντας εκατομμύρια ευρώ από το ελληνικό δημόσιο. Μετά από χρόνια κάλυψης της οικονομικής ολιγαρχίας στη χώρας μας, οι οικονομικοί εισαγγελείς άνοιξαν το φάκελο έξι χιλιάδων διακοσίων τριάντα offshore, εξωχώριων εταιρειών κατά το ελληνικότερον. Ωστόσο, είναι γεγονός πως δεν είναι η πρώτη φορά που γίνεται προσπάθεια να ελεγχθούν οι συγκεκριμένες offshore και να αποδοθούν ευθύνες.

Σύμφωνα με δημοσίευμα της εφημερίδας «ΠΑΡΟΝ» στις 14-9-2014, τον περασμένο Μάρτιο δόθηκε προφορική εντολή να σταματήσουν οι έλεγχοι στις offshore που γίνονταν από το Κέντρο Ελέγχου Φορολογουμένων Μεγάλου Πλούτου, το ΚΕΦΟΜΕΠ, ενώ ένα χρόνο πριν είχε παρέμβει ο Γενικός Επιθεωρητής Δημόσιας Διοίκησης, ο κ. Ρακιντζής, ο οποίος είχε ζητήσει από το Κέντρο Ελέγχου Φορολογουμένων Μεγάλου Πλούτου στοιχεία για το αν είχαν ελεγχθεί οι εν λόγω offshore και ποια ήταν τα αποτελέσματα των ελέγχων. Μετά από δεκαοκτώ μήνες απόλυτης σιωπής, τον Μάρτιο του 2015 επανέφερε το θέμα για να λάβει την απάντηση ότι οι υποθέσεις αυτές δεν ανήκουν στο Κέντρο Ελέγχου Φορολογουμένων Μεγάλου Πλούτου, παρ’ όλο που διευθυντές εφοριών τον διαψεύδουν.

Ενδεικτικά, στο Κρανίδι έχουν έδρα εκατόν τριάντα οκτώ εξωχώριες εταιρείες, ενώ, σύμφωνα με δηλώσεις που είχε κάνει το 2014 ο Προϊστάμενος του ΣΔΟΕ Θεόδωρος Φλωράτος, είχαν ολοκληρωθεί -με πολλές δυσκολίες βέβαια- έλεγχοι μόνο σε δεκαπέντε εταιρείες, στις οποίες επιβλήθηκαν πρόστιμα από 500 χιλιάδες μέχρι 10 εκατομμύρια ευρώ. Τα ποσά είναι τεράστια σε σχέση με τα χρήματα που ψάχνουμε για τον προϋπολογισμό της επόμενης χρονιάς. Βλέπουμε ότι από έναν πολύ μικρό έλεγχο δεκαπέντε μόνο εταιρειών φτάσαμε έως και 10 εκατομμύρια ευρώ είσπραξη για το δημόσιο.

Ακόμη, σε αντίστοιχους ελέγχους μόνο η ΔΟΥ Πειραιά –προσέξτε- εισέπραξε 27 εκατομμύρια ευρώ, ενώ πέρυσι, σύμφωνα με στοιχεία, είχαν διενεργηθεί μόνο διακόσιοι πενήντα ένας έλεγχοι επί συνόλου έξι χιλιάδων πεντακοσίων εβδομήντα πέντε εξωχώριων εταιρειών με πρόστιμα που αγγίζουν τα 100 εκατομμύρια ευρώ. Και ψάχναμε χθες και ελεγχόμαστε για το αν θα έχουμε προϋπολογίσει και θα έχουμε τα κονδύλια για την ανθρωπιστική κρίση και για τον φόρο κατανάλωσης στα κρασιά και για πολλά άλλα.

Σύμφωνα μάλιστα με υπολογισμούς, το κράτος φαίνεται να χάνει συνολικά 4 έως 5 δισεκατομμύρια ευρώ έσοδα από τη φοροδιαφυγή των εξωχώριων εταιρειών.

Ερωτάται, λοιπόν, το Υπουργείο:

Πόσοι έλεγχοι έχουν διενεργηθεί τα τελευταία πέντε χρόνια και σε ποιες εταιρείες; Τι πρόστιμα έχουν επιβληθεί;

Πόσοι έλεγχοι έγιναν συγκεκριμένα από το Μάρτιο του 2014 και μετά, οπότε και έχουμε καταγγελίες για προφορικές εντολές, για πάγωμα ελέγχων και μετάθεση των αρμοδιοτήτων από την υπηρεσία στην άλλη; Ποιες ακριβώς υπηρεσίες είναι οι καθ’ ύλην αρμόδιες για τη διενέργεια των ελέγχων των έξι χιλιάδων διακοσίων τριάντα εξωχώριων εταιρειών; Πόσους ελεγκτές διαθέτουν και κάθε πότε γίνονται οι έλεγχοι;

Έχουν ελεγχθεί οι καταγγελίες του Θεόδωρου Φλωράτου ότι γίνονται έλεγχοι «μετά πολλών βασάνων»; Υπάρχει πρόβλεψη για την προστασία των υπηρεσιών που αναλαμβάνουν τους ελέγχους; Πολύ σημαντικό αυτό το ερώτημα.

Τι πρόνοια υπάρχει ώστε να εντοπιστούν εταιρείες-φαντάσματα που δραστηριοποιούνται στην Ελλάδα, αλλά και διεθνώς, μέσα από «τριγωνικές διαδρομές», ώστε να μην πληρώνουν φόρους;

Τέλος, σε ποιες ενέργειες προτίθεται να προβεί το Υπουργείο για τη διασφάλιση των συμφερόντων του δημοσίου, ώστε να θέσει τέλος στα πάρτι φοροδιαφυγής και φοροαποφυγής που αναγκάζει το κράτος να καταφεύγει σε σκληρά μέτρα εναντίον των πολιτών;

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Συμβουλή στους νέους συναδέλφους όταν είναι επίκαιρες οι ερωτήσεις, μην βάζετε πάνω από τρία ερωτήματα, γιατί δεν μπορεί να απαντήσει ο Υπουργός. Μέτρησα επτά ή οκτώ ερωτήματα, αν δεν κάνω λάθος.

**ΔΗΜΗΤΡΙΟΣ ΚΑΜΜΕΝΟΣ:** Έξι.

**ΠΡΟΕΔΡΕΥΩΝ (Νικήτας Κακλαμάνης):** Καλά τα μέτρησα, επομένως. Δεν είναι πρακτικό. Στις γραπτές, εντάξει. Σαν συμβουλή σάς το λέω. Δικό σας θέμα είναι.

Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Θέτετε, κύριε Βουλευτά, ένα τεράστιο θέμα με την ερώτησή σας, το οποίο είναι πραγματικά ντροπή για το ελληνικό δημόσιο. Την ίδια στιγμή που αναγκαζόμαστε να ψηφίζουμε φορολογικές διατάξεις για να πάρουμε δεκάδες εκατομμύρια ευρώ από πολίτες, εκατοντάδες εκατομμύρια ευρώ υπάρχουν κρυμμένα σε μεγάλες υποθέσεις φοροδιαφυγής, οι οποίες δεν έχουν αξιοποιηθεί ελεγκτικά όπως θα έπρεπε.

Από τα στοιχεία που έχω από το Υπουργείο Οικονομικών –και θα καταθέσω όλα τα σχετικά έγγραφα στα Πρακτικά, για να ενημερωθείτε- έχουμε έξι χιλιάδες περίπου offshore, οι οποίες είναι αξιοποιήσιμες ελεγκτικά. Μπορεί να υπάρχουν και δέκα και δώδεκα χιλιάδες offshore, αλλά δεν χρειάζεται να ελεγχθούν όλες. Πολλές έχουν κάνει διακοπή και δεν έχει νόημα να ελεγχθούν. Από αυτές έχουν ελεγχθεί μόνο οι τριακόσιες ογδόντα τέσσερις κι έχουν βεβαιωθεί 129,5 εκατομμύρια. Για το 2014-2015 έχουν ελεγχθεί τριακόσιες είκοσι μία εταιρείες και έχουν βεβαιωθεί 94,5 εκατομμύρια. Όπως αντιλαμβάνεστε, μιλάμε για σταγόνα σε ωκεανό.

Και το πρόβλημα μεγαλώνει πολύ περισσότερο, διότι έχουμε, δυστυχώς, μια λάθος στόχευση στο ποιες εταιρείες ελέγχουμε. Υπάρχουν περιπτώσεις που ελέγχονται offshore εταιρείες και αποδίδουν πάρα πολύ λίγα έσοδα για το ελληνικό δημόσιο, όταν άλλες μεγάλες offshore εταιρείες ή μεγάλες υποθέσεις φοροδιαφυγής παραμένουν ελεγκτικά αδρανείς ή τέλος πάντων δεν έχουν γίνει οι έλεγχοι που πρέπει να γίνουν.

Να ξέρετε ότι και αυτές οι υποθέσεις και οι άλλες υποθέσεις των λιστών κι όλα αυτά πολύ σωστά αναλύσατε, είναι στο στόχαστρο του Υπουργείου Οικονομικών.

Έχουμε ξεκινήσει -και το επόμενο διάστημα θα δημοσιοποιηθεί- ειδικό επιχειρησιακό σχέδιο για τον έλεγχο αυτών των υποθέσεων. Δεν θα μείνουν αυτές οι υποθέσεις στην τύχη τους. Θα παρακολουθούνται μέσα από ένα συγκεκριμένο σχέδιο. Θα υπάρχει μηνιαία αναφορά για την πορεία των ελέγχων και θα ξεκινήσουμε, με το λίγο προσωπικό που έχουμε και τις λίγες δυνατότητες, να ελέγχουμε όσο γίνεται περισσότερες περιπτώσεις.

Το πρόβλημα των offshore εταιρειών είναι διπλό. Είναι η φοροδιαφυγή που κάνει η συγκεκριμένη εταιρεία, το συγκεκριμένο νομικό πρόσωπο και είναι και η φοροδιαφυγή που επιτρέπει αυτή η εταιρεία να κάνουν μια σειρά από άλλες εταιρείες. Άρα πρέπει να το αξιολογήσουμε στον μέγιστο βαθμό και να δούμε πώς θα το αντιμετωπίσουμε.

Βεβαίως, αυτό το πρόβλημα δεν είναι μόνο εθνικό. Πρέπει να μπει και σε διεθνές και σε ευρωπαϊκό επίπεδο, διότι δεν είναι δυνατόν χώρες -οι οποίες καλά κάνουν και μας κουνούν το δάχτυλο σε θέματα φοροδιαφυγής, τεχνικής βοήθειας και για μια σειρά από άλλα ζητήματα- να επιτρέπουν να είναι στην αρμοδιότητα του κράτους τους ή τέλος πάντων σε συνεργαζόμενα κράτη φορολογικοί παράδεισοι που επιτρέπουν να υπάρχουν τέτοιες εταιρείες.

**ΠΡΟΕΔΡΕΥΩΝ (Νικήτας Κακλαμάνης):** Κύριε Καμμένε, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ.

Κύριε Υπουργέ, είναι πάρα πολύ σημαντικά τα στοιχεία που μας δώσατε. Δείχνουν, βέβαια, το μεγάλο κενό και τη μεγάλη απόσταση, αλλά και τη μεγάλη ευκαιρία που έχει το ελληνικό δημόσιο από τους εξακόσιους, πεντακόσιους ελέγχους να φτάσει κάποια στιγμή τις έξι χιλιάδες διακόσιες εταιρείες.

Εδώ προκύπτουν κάποια ζητήματα:

Πρώτον –όπως έθεσα- έχουμε το επαρκές και το κατάλληλο προσωπικό για να διενεργήσει τους ελέγχους και τι πρόκειται να κάνουμε γι’ αυτό; Δηλαδή, θέλουμε ανθρώπους οι οποίοι να γνωρίζουν τη δουλειά που κάνουν και να μην μεταφέρουμε οποιονδήποτε άνθρωπο, από οποιοδήποτε Υπουργείο, με οποιαδήποτε ειδικότητα για να κάνει αυτήν τη δουλειά.

Αυτό έχει συμβεί παλαιότερα και το καταγγέλλω. Και γιατί συνέβη; Διότι, έπρεπε να καθυστερήσει και να μην βγει ποτέ κάποιο αποτέλεσμα. Θέλουμε ειδικούς. Κι αν δεν υπάρχουν, πρέπει να δούμε τι μπορούμε να κάνουμε εμείς σαν Κυβέρνηση για να το φέρουμε σε πέρας. Πρέπει να φέρουμε ειδικούς να κάνουν τους ελέγχους.

Δεύτερον, πώς προστατεύονται οι άνθρωποι: Υπάρχουν πάμπολλες υποθέσεις -και το ξέρετε εσείς πάρα πολύ καλύτερα από μένα- που πάρα πολλοί δικαστικοί πέφτουν θύματα αγωγών από ελεγχόμενους. Εκεί υπάρχει ένα τεράστιο ζήτημα. Το δημόσιο προστατεύει; Πώς προστατεύει; Θα έπρεπε να προστατεύει -με την καλή έννοια εννοώ να προστατεύει- τη δουλειά του κάθε ελεγκτού, στην κάθε ΔΟΥ ή στην κάθε εφορία μικρών ή μεγάλων επιχειρήσεων ή στην ΔΟΥ αλλοδαπών για τους ελέγχους που κάνει; Μπορεί ο οποιοσδήποτε; Ναι μπορεί. Με το δικαστικό και νομικό σύστημα της Ελλάδος, μέσα στη δημοκρατία που λειτουργούμε, μπορεί να του κάνει αγωγή. Αυτό, όμως, δένει τα χέρια και φοβίζει.

Είναι το μόνο όπλο των ελεγχόμενων για να μην πληρώσουν ποτέ, για να έλθουμε τελικά στις εκθέσεις του Διεθνούς Νομισματικού Ταμείου που μας λένε ότι καμμία φορολογική υπόθεση δεν λήγει σε λιγότερο από δέκα χρόνια και εκκρεμούν διακόσιες χιλιάδες. Και μετά έρχεται ο κ. Παρασκευόπουλος και μας λέει, «έχω τόσους φακέλους και δεν μπορώ να κάνω κάτι». Συναρμόδια είναι τα Υπουργεία.

Εδώ πρέπει να φτιάξουμε νόμους συγκεκριμένους -και έπρεπε να τους έχουμε φτιάξει χθες!- για να προστατεύονται οι άνθρωποι, εφόσον έχουν έννομο συμφέρον και πρέπει να κάνουν τον έλεγχο, από το δημόσιο, για να έχουμε αποτέλεσμα. Και να φοβηθούν -αν θέλετε- και αυτοί που παράνομα ασκούν αστικές και ποινικές -πολλές φορές- αγωγές κατά ανθρώπων οι οποίοι κάνουν απλά τη δουλειά τους και οι οποίοι δεν εκβιάζουν κανέναν, δεν λειτουργούν με κάποιο άλλο σκοπό.

Τρίτον, στις εξωχώριες εταιρείες, όσες στήνονται εντός Ευρώπης, σε χώρες όπως είναι η Γερμανία, το Λουξεμβούργο, το Λιχτενστάιν, η Ολλανδία, η Μάλτα -τα γνωρίζουμε όλα πάρα πολύ καλά- φθάνουμε ως ένα σημείο στον έλεγχο. Στο φυσικό πρόσωπο μπορούμε να φθάσουμε; Το να φορολογήσω ένα ΑΦΜ της Μάλτας, το οποίο θα μου δώσει κάποια χρήματα και θα πει, «πρέπει να σταματήσω, για να μην φθάσω στο φυσικό πρόσωπο», είναι κάτι πολύ σωστό.

Θα σας πω και μια πολύ καλή ιδέα για το πώς πρέπει να τους φθάσουμε, την οποία έλεγα και παλιά για τις μίζες, όταν έλεγαν «ήλθε μίζα μέσα από αυτήν offshore». Λοιπόν, η κάθε offshore πώς στήνεται; Μέσα από ένα νομικό, δικηγορικό γραφείο που μπορεί να εδρεύει και στην Ελλάδα. Ο κώδικας των νομικών απαγορεύει ρητά την απόκρυψη στοιχείων φορολογικών ή απάτης ή απιστίας κατά του δημοσίου. Αφαιρείται η άδεια και έχει ποινικά ζητήματα ο ίδιος ο δικηγόρος. Πάμε, λοιπόν, στα νομικά γραφεία που έχουν στήσει τις offshore -διότι ήταν δουλειά τους να τις στήσουν και έπαιρναν χρήματα να τις στήσουν- για να φθάσουμε κάποια στιγμή, με την πίεση την κανονική και τη νόμιμη που θα ασκήσουμε στα νομικά γραφεία -γιατί παρανομούν κακουργηματικά κατά του δημοσίου όσοι στήνουν εν γνώσει τους νομικές εταιρείες, οι οποίες αποκρύπτουν στοιχεία φορολογικά από το ελληνικό δημόσιο- στο φυσικό πρόσωπο.

Ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα ξεκινήσω με το θέμα της προστασίας του ελεγκτικού μηχανισμού, το οποίο είναι ένα στοίχημα για την Κυβέρνηση, γιατί εμείς θέλουμε να ενδυναμώσουμε και να προστατεύσουμε τους ελεγκτικούς μηχανισμούς.

Τι είχαμε μέχρι τώρα; Τι είχαμε πρόσφατα; Είχαμε περιπτώσεις να διεξάγεται έλεγχος σε συγκεκριμένη επιχείρηση, να είναι παρόντες αστυνομικοί για να προστατεύσουν τους ελεγκτές από επιθέσεις που δέχονταν και παρ’ όλα αυτά να καταφεύγει ο φοροφυγάς στο δικαστήριο και να οδηγούνται οι ελεγκτές με τη διαδικασία του αυτόφωρου -όχι με ευθύνη των αστυνομικών, αλλά με ευθύνη του νομικού μας συστήματος- και να χρειάζεται δική μας παρέμβαση για να μην μείνουν όλο το βράδυ στο κρατητήριο. Αυτό το σύστημα έχουμε δυστυχώς.

Είπατε κι εσείς κάποια παραδείγματα. Εγώ θα πω παραδείγματα μόνο από αυτά που έχουν εμφανιστεί στα μέσα μαζικής ενημέρωσης. Πριν από έναν χρόνο ικανά επιχειρησιακά στελέχη αναγκάζονταν να οδηγηθούν σε παραίτηση, διότι είχαν οδηγηθεί ελεγκτικά σε τέτοια κατάσταση που ή θα παραιτούνταν και θα έβγαιναν στη σύνταξη ή θα τους οδηγούσαν στα δικαστήρια.

Αυτό το πράγμα θα τελειώσει. Ήδη ξεκινήσαμε με τις διατάξεις που φέραμε περί προστασίας του ελεγκτικού μηχανισμού στα θέματα παραγραφής. Θα ολοκληρωθεί το θεσμικό πλαίσιο προστασίας του ελεγκτικού μηχανισμού. Δεν υπάρχει περίπτωση να αφήσουμε τον ελεγκτικό μηχανισμό σε οποιονδήποτε μεγαλοεπιχειρηματία, μεγαλοφοροφυγά ή οποιονδήποτε άλλο θέλει, αξιοποιώντας διατάξεις που υπάρχουν, να το κυνηγήσει. Άλλο πράγμα η αυστηρότητα που θα υπάρχει σε θέματα διαφθοράς, σε θέματα λειτουργίας των υπηρεσιών κ.λπ. -εκεί θα υπάρχει αυστηρότητα και θα πρέπει να γίνει πιο αυστηρό το θεσμικό πλαίσιο- και άλλο να αφήσουμε τον ελεγκτικό μηχανισμό είτε τον φορολογικό είτε τον αστυνομικό είτε τους εισαγγελείς -γιατί εμπλέκονται όλοι σε αυτά τα θέματα- χωρίς προστασία.

Στο θέμα της προφορικής εντολής που λέτε μέσα ότι είχε δοθεί, η εντολή τώρα τουλάχιστον είναι τελείως διαφορετική. Η εντολή είναι οι έλεγχοι να επικεντρωθούν στις μεγάλες υποθέσεις, οι έλεγχοι να μην σταματήσουν πουθενά, όποιο όνομα βρεθεί μπροστά, όποια επιχείρηση, όποιος επιχειρηματίας. Νομίζω ότι με την εφαρμογή του Περιουσιολογίου στην Ελλάδα στο θέμα των φυσικών προσώπων που είπατε, θα κληθούν όλοι να δηλώσουν τη συμμετοχή σε νομικά πρόσωπα στην Ελλάδα ή στο εξωτερικό. Εκεί, λοιπόν, θα δούμε ποιοι Έλληνες είναι μέλη νομικών προσώπων στο εξωτερικό και μέσα απ’ αυτό το κουβάρι που θα ξεδιπλωθεί, θα φτάσουμε και στα θέματα των offshore εταιρειών.

Στα θέματα του προσωπικού, δυστυχώς το προσωπικό που έχουμε στο Υπουργείο Οικονομικών, εάν συγκριθεί με το προσωπικό που έχουν άλλες ευρωπαϊκές χώρες από τα τελευταία στοιχεία tax administration του 2014 του ΟΟΣΑ, είναι λιγότερο. Βλέπουμε ότι έχουμε λιγότερο ελεγκτικό προσωπικό απ’ ό,τι έχουν άλλες ευρωπαϊκές χώρες με λιγότερη φοροδιαφυγή, με καλύτερη οργάνωση, με καλύτερη μηχανοργάνωση. Είναι ένα από τα θέματα τα οποία ήδη έχουμε θέσει και στους θεσμούς. Είναι ένα από τα θέματα που έχουμε σε πρώτη προτεραιότητα. Εάν θέλουμε να αντιμετωπίσουμε τη φοροδιαφυγή, πρέπει να έχουμε επαρκές προσωπικό σ’ ό,τι αφορά τον αριθμό –διότι τώρα δεν έχουμε- και πρέπει να έχουμε και προσωπικό πλήρως εκπαιδευμένο με συνεχή εκπαίδευση και μετεκπαίδευση σ’ αυτά τα ειδικά θέματα φοροδιαφυγής.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Σημειώνω πάντως, κύριε Υπουργέ, ότι είπατε πως ταυτόχρονα με την προστασία του ελεγκτικού μηχανισμού –που συμφωνούμε όλοι- θα φέρετε, όμως, και την προστασία των πολιτών από υπερβάσεις του ελεγκτικού μηχανισμού, γιατί υπάρχει και αυτή η πλευρά του λόφου. Περιμένουμε, λοιπόν, όταν θα έλθει το νομοσχέδιο, θα δούμε την προστασία και των δύο πλευρών.

Θα συζητηθεί τώρα η πέμπτη με αριθμό 191/23-11-2015 επίκαιρη ερώτηση πρώτου κύκλου του Βουλευτή Λέσβου του Κομμουνιστικού Κόμματος Ελλάδος κ. Σταύρου Τάσσου προς τους Υπουργούς Υποδομών, Μεταφορών και Δικτύων και Οικονομικών, σχετικά με τη λήψη μέτρων ανακούφισης των σεισμοπλήκτων και αποκατάστασης των ζημιών στη Λευκάδα.

Στην επίκαιρη ερώτηση του κυρίου συναδέλφου θα απαντήσει ο Αναπληρωτής Υπουργός κ. Αλεξιάδης.

Ο κ. Σταύρος Τάσσος έχει τον λόγο.

**ΣΤΑΥΡΟΣ ΤΑΣΣΟΣ:** Ευχαριστώ, κύριε Πρόεδρε.

Φαντάζομαι ότι θα δείξετε λίγη ανοχή γιατί το θέμα είναι μεγάλο και η επίκαιρη ερώτηση απευθύνεται σε δύο Υπουργούς, ασχέτως αν εδώ είναι ένας.

Για μία ακόμα φορά αποδείχθηκε ότι η αντισεισμική θωράκιση, όπως και η αντιπλημμυρική και η αντιπυρική θωράκιση, δεν αποτελεί πρώτης προτεραιότητας ζήτημα, γιατί απλά στο σύστημα που ζούμε δεν αποφέρει μεγάλα κέρδη στο κεφάλαιο.

Ειδικότερα με τον σεισμό που έγινε στη Λευκάδα στις 17 Νοεμβρίου, το μέγεθος του οποίου εν τέλει αποτιμήθηκε στα 6,4 Ρίχτερ, αποδείχθηκαν οι εγκληματικές ευθύνες της κεντρικής εξουσίας και της περιφερειακής και τοπικής διοίκησης για την άρνησή τους να προχωρήσουν σε επισκευές δημόσιων κτηρίων και υποδομών και σε έργα αντισεισμικής θωράκισης και προστασίας μετά τον μεγάλο σεισμό του 2003 στη Λευκάδα. Βέβαια, είναι γνωστό ότι στον σεισμό υπήρξαν μεγάλες καταστροφές και είχαμε επίσης και το θάνατο δύο γυναικών.

Συγκεκριμένα, από τις μέχρι τώρα αυτοψίες σε εκατόν είκοσι κατοικίες, οι ογδόντα έξι κρίθηκαν μη κατοικήσιμες. Προβλήματα παρουσιάστηκαν και σε δημόσια κτήρια. Το Γυμνάσιο Βασιλικής, το 5ο Νηπιαγωγείο, το κτήριο όπου στεγάζονται τα εργαστήρια του ΤΕΙ θεωρήθηκαν ακατάλληλα, ενώ ρωγμές έχουν υποστεί και άλλα δημόσια κτήρια όπως το Νοσοκομείο Λευκάδας. Μεγάλες ζημιές έχει υποστεί το οδικό δίκτυο στη νοτιοδυτική πλευρά του νησιού και το λιμάνι της Βασιλικής. Ζημιές επίσης υπήρξαν τόσο στο Άκτιο Βόνιτσας όσο και στη βόρεια Κεφαλλονιά.

Οι κάτοικοι των σεισμόπληκτων περιοχών, εκτός από τη συνεχή φτωχοποίησή τους με τη φοροεπιδρομή, τη μείωση μισθών και συντάξεων που ολοκληρώνεται με την τελευταία επίθεση σε βάρος του ασφαλιστικού αλλά και τους επερχόμενους πλειστηριασμούς της λαϊκής κατοικίας, έχουν να αντιμετωπίσουν τις συνέπειες του σεισμού των 6,4 Ρίχτερ, όπως είπαμε προηγουμένως.

Για την άμεση ανακούφισή τους είναι αναγκαίο να παρθούν μέτρα όπως:

Διασφάλιση στέγασης, σίτισης, ύδρευσης, ηλεκτροδότησης των πληγέντων κατοίκων και στήριξή τους με έκτακτο επίδομα. Επιδότηση ενοικίου. Διαμονή σε τουριστικά καταλύματα με ευθύνη του κράτους. Παροχή ιατροφαρμακευτικής περίθαλψης και πλήρης στελέχωση του νοσοκομείου Λευκάδας, του Κέντρου Υγείας Βασιλικής αλλά και των κέντρων υγείας και των αγροτικών ιατρείων στην ευρύτερη περιοχή της βόρειας Κεφαλλονιάς -Σάμη, Πύλαρος, Έρισσος- και χρηματοδότησή τους, ώστε να καλύπτουν τις ανάγκες των κατοίκων.

Στέγαση των σχολείων που υπέστησαν ζημιές και λήψη μέτρων για την ασφαλή και δωρεάν μεταφορά των μαθητών. Καταγραφή των ζημιών και αποζημίωση των πληγέντων στο σύνολό τους, δηλαδή 100% και στην πραγματική τους αξία για τις καταστροφές που υπάρχουν σε κατοικίες, οικοσκευές, μικρές επιχειρήσεις, γεωργικές εγκαταστάσεις και προϊόντα.

Κατάργηση του ΕΝΦΙΑ για τους σεισμόπληκτους του νομού, απαλλαγή από τα δημοτικά τέλη και πάγωμα των χρεών σε εφορία, ΟΑΕΕ, τράπεζες χωρίς προσαυξήσεις και τόκους για τους πληγέντες. Διαγραφή των στεγαστικών δανείων για όσες κατοικίες έχουν κριθεί ακατάλληλες ή χρήζουν μεγάλων επισκευών. Απαγόρευση των πλειστηριασμών λαϊκών κατοικιών και ουσιαστική ανακούφιση από τα δυσβάσταχτα δάνεια.

Αποκατάσταση των ζημιών σε υποδομές, ύδρευσης, ηλεκτροδότησης, οδικό δίκτυο, λιμάνια από δημόσιο φορέα και με 100% κρατική αρωγή και ευθύνη. Μέτρα πρόληψης για ασφάλεια από βροχοπτώσεις - καθιζήσεις. Ουσιαστικοί έλεγχοι το γρηγορότερο σε όλα τα δημόσια κτήρια -σχολεία, νοσοκομεία κ.λπ.-, αλλά και στα ιδιωτικά κτήρια, και δημιουργία μελετών και υλοποίησης για τη διασφάλιση της αντισεισμικής θωράκισής τους με γνώμονα η αποκατάστασή τους να αποβλέπει στην ενίσχυσή τους τόσο όσον αφορά το εσωτερικό των κτηρίων όσο και στον εξωτερικό χώρο, με μέτρα αντιστήριξης και όχι να επανέλθουν μόνο στην προ του σεισμού κατάσταση.

Ρωτούμε, λοιπόν, τι μέτρα θα πάρετε για να υλοποιηθούν τα παραπάνω.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Βουλευτά, από την πρώτη στιγμή του σεισμού είχαμε συνεργασία μετά από πίεση του Δημάρχου Λευκάδας για τα ζητήματα αυτά και έχουμε ορίσει το πλαίσιο των δράσεων που μπορεί το Υπουργείο Οικονομικών να παρέμβει σε αυτά τα ζητήματα.

Εγώ θα σας απαντήσω μόνο για τα θέματα αρμοδιότητας του Υπουργείου Οικονομικών. Δεν μπορώ να σας απαντήσω για τους άλλους Υπουργούς και θα καταθέσω στα Πρακτικά για να ενημερωθείτε πλήρως όλα τα σχετικά έγγραφα καθώς και έγγραφα της Γενικής Γραμματείας Πρόνοιας του Υπουργείου Εργασίας και της Γενικής Γραμματείας Κοινωνικής Ασφάλισης, οι οποίοι και αυτοί έχουν αρκετά στοιχεία για να υπάρχει μια πλήρης ενημέρωση του Κοινοβουλίου.

Σε ό,τι αφορά τα ζητήματα του Υπουργείου Οικονομικών, πρώτα από όλα να ξεκινήσω με την πολιτική διαφωνία –επιτρέψτε μου να τη διατυπώσουμε- σε αυτό που αναφέρετε στην ερώτησή σας, ότι υπάρχουν ευθύνες στην κεντρική εξουσία, στην περιφερειακή και στην τοπική διοίκηση για τον θάνατο των δύο ανθρώπων.

Ε, δεν φταίμε εμείς για το ότι έγινε σεισμός και σκοτώθηκαν δύο άνθρωποι. Να υπάρχει και ένα όριο στην πολιτική αντιπαράθεση και σε αυτά που διατυπώνουμε στις ερωτήσεις και, βεβαίως, ότι τα μέτρα της αντισεισμικής θωράκισης δεν έγιναν γιατί δεν επιφέρουν μεγάλα κέρδη στο κεφάλαιο. Δεν έγιναν ίσως αυτά που θα έπρεπε, κατά τη γνώμη σας, να γίνουν μέσα από μια συγκεκριμένη οικονομική και δημοσιονομική κατάσταση.

Σε ό,τι αφορά τα ζητήματα του Υπουργείου Οικονομικών, τρεις είναι οι άξονες των παρεμβάσεών μας που εξετάζονται αυτήν τη στιγμή από την Υπηρεσία και θα εκδοθούν σχετικές αποφάσεις.

Η μία είναι η παράταση των προθεσμιών φόρων που λήγουν, ώστε να μην έχουν προβλήματα οι επιχειρήσεις της Λευκάδας στα πρότυπα αποφάσεων που βγήκαν πρόσφατα για άλλες περιοχές.

Δεύτερον, η υιοθέτηση του μοντέλου της Κεφαλλονιάς, όχι ως προς τον σεισμό αλλά ως προς τον ΕΝΦΙΑ, ώστε να υπάρχουν απαλλαγές είτε συνολικά για το νησί είτε για τις περιοχές ή για τα οικήματα για τα οποία υπάρχουν ζημιές.

Τρίτον, έχει κατατεθεί και αίτημα από τον δήμο για να είναι πιο εύκολο και να κοστίσει λιγότερο για να υπάρχει απαλλαγή του δήμου και της περιφέρειας από ΦΠΑ για τα έργα, που θα κάνουν αποκατάσταση των ζημιών αυτών, έτσι ώστε να μειώσουμε κατά ένα μεγάλο ποσοστό το κόστος αυτών των έργων.

Αυτό που θέλω να διαβεβαιώσω και εσάς και τη Βουλή είναι ότι από την πρώτη στιγμή υπήρχε η ενεργοποίηση της τοπικής αυτοδιοίκησης γι’ αυτό το ζήτημα, ενεργοποίηση στην οποία ανταποκριθήκαμε, κάναμε τις συναντήσεις, κάναμε τον σχεδιασμό και προχωράει αυτός ο σχεδιασμός.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδηςκαταθέτει για τα Πρακτικά το προαναφερθέν έγγραφο, τα οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ένα λεπτό, κύριε Τάσσο, να κάνω μια ανακοίνωση.

Οι Υπουργοί Εργασίας, Κοινωνικής Ασφάλισης, Αλληλεγγύης, Εσωτερικών, Διοικητικής Ανασυγκρότησης, Οικονομίας, Ανάπτυξης και Τουρισμού, Εθνικής Άμυνας, Παιδείας, Έρευνας και Θρησκευμάτων, Εξωτερικών, Δικαιοσύνης, Διαφάνειας και Ανθρωπίνων Δικαιωμάτων, Υγείας, Πολιτισμού και Αθλητισμού, Οικονομικών, Περιβάλλοντος και Ενέργειας, Υποδομών, Μεταφορών και Δικτύων, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων και οι Αναπληρωτές Υπουργοί Εργασίας, Κοινωνικής Ασφάλισης και Κοινωνικής Αλληλεγγύης, Εξωτερικών και Εσωτερικών και Διοικητικής Ανασυγκρότησης, κατέθεσαν στις 25-11-2015 σχέδιο νόμου «Κύρωση Αναθεωρημένου Ευρωπαϊκού Κοινωνικού Χάρτη».

Παραπέμπεται στην αρμόδια Διαρκή Επιτροπή.

Ορίστε, κύριε Τάσσο, έχετε τον λόγο.

**ΣΤΑΥΡΟΣ ΤΑΣΣΟΣ:** Κύριε Υπουργέ, κατ’ αρχάς δεν είπαμε ότι οι καθυστερήσεις που υπάρχουν και είναι προφανείς -γιατί δεν υπάρχουν μόνο στην περίπτωση των νησιών του Ιονίου, τη Λευκάδα, την Κεφαλλονιά κ.λπ.-, υπάρχουν σε όλη τη χώρα, καθώς εκκρεμούν, για παράδειγμα, οι έλεγχοι σε ογδόντα-ενενήντα χιλιάδες δημόσια κτήρια που είχε αποφασιστεί να γίνουν μετά τον σεισμό του ’99 στην Αττική. Και από αυτά τα ογδόντα-ενενήντα χιλιάδες δημόσια κτήρια έχει ελεγχθεί μόνο ένα 15% κατά μέγιστο. Και το πιο σημαντικό είναι ότι στο 15% αυτών που ελέγχθηκαν, το 30% βρέθηκε να έχει ανάγκες άμεσων παρεμβάσεων και αυτές δεν έχουν γίνει.

Αυτό που λέμε εμείς είναι ότι οι συνέπειες ενός σεισμού θα μπορούσαν να ήταν πολύ λιγότερες, αν τα μέτρα αντισεισμικής θωράκισης είχαν παρθεί και είχαν υλοποιηθεί.

Όσον αφορά αυτό που είπατε, «τι να κάνουμε τώρα, τα πράγματα είναι δύσκολα», έχω να πω το εξής: Τα πράγματα είναι δύσκολα, αλλά οι εφοπλιστές απολαμβάνουν πενήντα έξι φοροαπαλλαγές. Έτσι; Τα πράγματα είναι δύσκολα για τον λαό μας, είναι δύσκολα για τους εργαζόμενους, είναι δύσκολα για τα λαϊκά στρώματα και είναι πολύ εύκολα κι ευνοϊκά για το κεφάλαιο που τρίβει τα χέρια του, γιατί τώρα θα έχει φθηνά εργατικά χέρια για να κάνει τη δουλειά του και να αυξήσει την κερδοφορία του. Χρήματα για αντισεισμική θωράκιση δεν υπάρχουν γιατί δεν είναι επιλέξιμα, γιατί στο σύστημα που ζούμε κριτήριο κάθε έργου είναι το κέρδος κι όχι η κάλυψη της κοινωνικής ανάγκης.

Άρα, λοιπόν, ευθύνες υπάρχουν για τις ελλείψεις και τις καθυστερήσεις στα θέματα αντισεισμικής θωράκισης, καθώς και για την αντιμετώπιση και άλλων φυσικών καταστροφών. Μη μας λέτε τώρα να έχουμε και μέτρο και ότι δεν ευθύνονται αυτές οι ελλείψεις για τον θάνατο αυτών των ανθρώπων. Ευθύνονται και αυτές, γιατί εάν τα σπίτια ήταν καλύτερα, δεν θα έπεφτε ο τοίχος να πλακώσει τη μία γυναίκα που σκοτώθηκε κι αν είχαν γίνει οι ανάλογοι έλεγχοι και είχαν παρθεί τα ανάλογα μέτρα και είχαν γίνει οι ανάλογες ενισχύσεις. Διότι δεν φτάνουν μόνο οι έλεγχοι, πρέπει να γίνονται και οι ανάλογες παρεμβάσεις.

Τώρα, όσον αφορά αυτά που αναφέρατε, νομίζω ότι σας είπα κι άλλα ζητήματα. Εδώ έχει να κάνει με τα κέντρα υγείας, έχει να κάνει με τον ΕΝΦΙΑ. Δεν κατάλαβα. Είπατε ότι θα απαλλαγούν από τον ΕΝΦΙΑ ή θα το δούμε και θα το μεταφέρουμε, όπως την παράταση των προθεσμιών φόρων; Οι φόροι, δηλαδή, παραμένουν, όπως παραμένουν και οι υποχρεώσεις από τα δάνεια. Τώρα με τους πλειστηριασμούς δεν παραγράφεται τίποτα, τα κουβαλάει ο άλλος μαζί του. Έτσι; Λοιπόν, δεν δώσατε συγκεκριμένες απαντήσεις σχεδόν σε κανένα από τα ερωτήματα που σας έθεσα.

Ως προς τη διαγραφή στεγαστικών δανείων τι θα κάνετε; Άνθρωποι έχουν χάσει τα σπίτια τους. Σας είπα από τις εκατόν είκοσι κατοικίες που ελέγχθηκαν, οι ογδόντα έξι κρίθηκαν μη κατοικήσιμες. Τι θα κάνουν αυτοί; Θα πληρώνουν δάνειο για κάτι που έχει γκρεμιστεί και δεν υπάρχει; Όμως, είπαμε ότι γι’ αυτούς οι υποχρεώσεις παραμένουν και για το κεφάλαιο, για τους εφοπλιστές, έχουμε πενήντα έξι φοροαπαλλαγές. Και γιατί; Διότι, λέει, αν τους παρασφίξουμε, θα πάρουν τα καράβια τους και θα φύγουν. Με αυτή τη λογική και οι εργαζόμενοι να σταματήσουν να δουλεύουν, να δούμε οι εφοπλιστές πώς θα βγάζουν τα λεφτά που κάνουν;

Λοιπόν, θέλουμε συγκεκριμένες απαντήσεις στα ερωτήματα που σας βάλαμε και δεν πήραμε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Τάσσο, με αφορμή την παρατήρησή σας ότι θέλουμε συγκεκριμένες απαντήσεις, εγώ θέλω να πω ότι δεν έχω αφήσει ούτε μια επίκαιρη χωρίς να έρθω να απαντήσω και απαντάω άμεσα και σε όποια ερώτηση γίνεται. Άλλο πράγμα, όμως, αυτό το οποίο το κάνω από σεβασμό -και είναι αυτονόητο στην κοινοβουλευτική διαδικασία- κι άλλο να με εγκαλείτε γιατί δεν απαντάω σε θέματα, τα οποία είναι αρμοδιότητα άλλων Υπουργών. Δεν μπορώ να απαντάω εγώ για όλη την Κυβέρνηση.

**ΣΤΑΥΡΟΣ ΤΑΣΣΟΣ:** Σαν Κυβέρνηση σας εγκαλώ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Καλά κάνετε και μας εγκαλείτε σαν Κυβέρνηση, αλλά είναι σαφέστατο το ποια είναι η αρμοδιότητα για να απαντήσω εγώ.

**ΣΤΑΥΡΟΣ ΤΑΣΣΟΣ:** Εντάξει.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Μπορώ να μιλήσω γενικά για όλη την Κυβέρνηση -και θα σας πω για όλη- αλλά για τα συγκεκριμένα ερωτήματα που βάζετε και λέτε ότι απαντήθηκαν, δεν απαντήθηκαν από εμένα διότι δεν είναι της αρμοδιότητάς μου. Είναι αρμοδιότητα άλλου Υπουργού. Ήδη αυτά που έχουμε στο Υπουργείο Οικονομικών είναι τόσα πολλά, που δεν μπορούμε να πάρουμε ούτε μια αρμοδιότητα παραπάνω. Πρέπει να αφαιρέσουμε αρμοδιότητες. Άρα δεν μπορούμε να απαντήσουμε σε αυτά.

Στη γενική αναφορά που κάνατε, έχετε απόλυτο δίκιο να εκφράζετε την πολιτική σας άποψη και το πολιτικό σας αφήγημα. Είναι σαφές ότι έχουμε ένα άλλο αφήγημα. Και για σας, για τα πάντα φταίει ο καπιταλισμός και το ότι δεν οδηγούμαστε σε μια επανάσταση που πρέπει να οδηγηθούμε αύριο. Δεκτό το πολιτικό σας αφήγημα.

Έχουμε μια άλλη άποψη. Εμείς θεωρούμε ότι πρέπει να ανταποκριθούμε στην ψήφο των πολιτών και στην ευθύνη που έχουμε απέναντι στους πολίτες. Κι επειδή λέτε ότι κριτήριο για ό,τι κάνουμε είναι το κέρδος, έχω να σας πω ότι δεν έχουμε αυτό το κριτήριο. Όχι.

Κριτήριο για εμάς, για ό,τι κάνουμε, είναι οι ανάγκες των πολιτών και οι ανάγκες της κοινωνίας. Έτσι, λοιπόν, και στο θέμα της Λευκάδας ανταποκριθήκαμε από την πρώτη στιγμή με κριτήριο ποιες είναι οι ανάγκες των πολιτών και της κοινωνίας.

Στα θέματα τα φορολογικά, λοιπόν, θα ήθελα να ξεκαθαρίσω ορισμένα πράγματα για να μη μείνει κάποια παρεξήγηση. Πρώτον, στα θέματα τα φορολογικά στη Λευκάδα θα κάνουμε παρατάσεις προθεσμιών για θέματα φορολογικών υποχρεώσεων. Θα το κάνουμε με το μοντέλο που κάναμε σε άλλες περιοχές από τις καταστροφές που είχαμε το προηγούμενο χρονικό διάστημα.

Δεύτερον, με βάση το μοντέλο του ΕΝΦΙΑ για την Κεφαλλονιά, το επόμενο χρονικό διάστημα θα σας φέρουμε διάταξη για το θέμα του ΕΝΦΙΑ της Λευκάδας, στην οποία αυτό που εξετάζουμε είναι να έχουμε μια ρύθμιση για όλο το νησί ή αλλιώς εξετάζουμε να έχουμε μόνο μια ρύθμιση για τα ακίνητα που έπαθαν ζημιά. Διότι φαντάζομαι η βίλα στη Λευκάδα με την ωραία πισίνα που δεν έπαθε καμμία ζημιά δεν πρέπει να έχει την απαλλαγή από τον ΕΝΦΙΑ που έχει το σπίτι του φτωχού ή το σπίτι στο χωριό που έχει καταστραφεί σχεδόν ολοσχερώς.

**ΣΤΑΥΡΟΣ ΤΑΣΣΟΣ:** Μη μου τα λέτε εμένα αυτά. Είπα εγώ αυτό το πράγμα;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Διότι θα δεχτούμε τότε και κριτική ότι απαλλάσσουμε από τον ΕΝΦΙΑ μεγάλες ιδιοκτησίες, που δεν πρέπει να απαλλάξουμε.

Αυτό εξετάζουμε αυτήν τη στιγμή και θα έρθει το θέμα του ΕΝΦΙΑ. Εξετάζουμε και το αίτημα για απαλλαγή από ΦΠΑ των συγκεκριμένων υλικών που θα χρειαστούν για την αποκατάσταση των ζημιών σε δύο φορείς στον δήμο και στην περιφέρεια, όχι γενική απαλλαγή, για να δούμε με ποιον τρόπο θα αντιμετωπίσουμε το πρόβλημα καλύτερα. Ενεργοποιηθήκαμε από την πρώτη στιγμή και κάνουμε ό,τι είναι δυνατόν το καλύτερο.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Κύριε Υπουργέ, πηγαίνετε κατευθείαν επάνω, με ειδοποίησαν ότι σας περιμένουν για να αρχίσει η συνεδρίαση για τον προϋπολογισμό.

**ΝΙΚΟΛΑΟΣ ΜΩΡΑΪΤΗΣ:** Να τον κάνετε πιο όμορφο τον καπιταλισμό.

**ΠΡΟΕΔΡΕΥΩΝ (Νικήτας Κακλαμάνης):** Καλά, ας μην κάνουμε τώρα φιλοσοφική συζήτηση εδώ.

Συνεχίζουμε με την έκτη υπ’ αριθμό 177/19-11-2015 επίκαιρη ερώτηση πρώτου κύκλου του Βουλευτή Αχαΐας του Ποταμιού κ. Ιάσονα Φωτήλα προς τον Υπουργό Εσωτερικών και ΔιοικητικήςΑνασυγκρότησης, σχετικά με την αλλαγή του επικεφαλής στη Διεύθυνση Εσωτερικών Υποθέσεων της Ελληνικής Αστυνομίας.

Στην επίκαιρη ερώτηση θα απαντήσει ο Αναπληρωτής Υπουργός κ. Νικόλαος Τόσκας.

Κύριε Φωτήλα, έχετε τον λόγο για δύο λεπτά στην πρωτολογία σας με μια σχετική ανοχή.

**ΙΑΣΩΝ ΦΩΤΗΛΑΣ:** Σας ευχαριστώ, κύριε Πρόεδρε.

Κύριε Υπουργέ, δεν έχει περάσει πολύ καιρός που σας άκουσα στις προγραμματικές δηλώσεις της Κυβέρνησης τον Οκτώβρη να μιλάτε για την ανάγκη δημιουργίας μιας Αστυνομίας λειτουργικής και αποδοτικής που θα περιβάλλεται από κύρος και θα εμπνέει σεβασμό. Επίσης, κατά την ανάληψη των καθηκόντων σας αναφερθήκατε και στις πρωτοβουλίες που θα λαμβάνατε για την αναβάθμιση του ρόλου της Αστυνομίας και στη θωράκισή της για την αντιμετώπιση κρουσμάτων διαφθοράς.

Προσωπικά, κύριε Υπουργέ, πιστεύω ότι πραγματικά έχετε την καλή πρόθεση να αλλάξετε κάποια πράγματα στην Ελληνική Αστυνομία. Αυτό που δεν μπορώ να κατανοήσω είναι πώς αυτή η πρόθεση συμβαδίζει με το γεγονός της αιφνιδιαστικής αντικατάστασης του Διευθυντή της Ειδικής Αυτοτελούς Υπηρεσίας Εσωτερικών Υποθέσεων του κ. Σταυρόπουλου.

Πράγματι, προκαλεί πολλά ερωτηματικά αυτή η κίνηση, διότι ο συγκεκριμένος αξιωματικός είχε μια ιδιαίτερα επιτυχημένη προϋπηρεσία στο Σώμα τόσο ως επικεφαλής του Τμήματος Ανθρωποκτονιών της ΕΛΑΣ όσο και ως επικεφαλής των «Αδιάφθορων». Κατά τη διάρκεια δε της παραμονής του στην Υπηρεσία Εσωτερικών Υποθέσεων χειρίστηκε με απόλυτη επιτυχία -τουλάχιστον δεν έχω ακούσει από κανένα στόμα το αντίθετο- υποθέσεις με κυκλώματα μεταφοράς και συγκεκριμένα μεταφοράς και νομιμοποίησης μεταναστών στο Λιμενικό. Τη στιγμή δε που προτάθηκε η αντικατάστασή του, ήταν σε εξέλιξη συγκεκριμένες έρευνες που αφορούσαν υποθέσεις δημοσίου ενδιαφέροντος. Στη συνέχεια, ο συγκεκριμένος αξιωματικός μετακινήθηκε στη θέση του Ε΄ Υποδιευθυντή Ασφαλείας Αττικής, δηλαδή υποβαθμίστηκε.

Με δεδομένο ότι η μετακίνηση του εν λόγω αξιωματικού δεν συνοδεύτηκε από γενικότερες αλλαγές, μετακινήσεις αξιωματικών και ήταν μεμονωμένη, εγείρει σοβαρά ερωτήματα τόσο για τη σκοπιμότητά της όσο και για τον χρόνο που συντελέστηκε, διότι αντικαταστάθηκε ένας αξιωματικός με πάρα πολύ καλή αξιολόγηση από όλους στη δημιουργικότερη στιγμή της σταδιοδρομίας του.

Γι’ αυτό σας ερωτώ, κύριε Υπουργέ, με ποιο σκεπτικό αποφασίσατε την εν λόγω αντικατάσταση, λαμβάνοντας υπ’ όψιν ποια κριτήρια; Υπήρχαν δηλαδή συγκεκριμένοι στόχοι ποιοτικοί, ποσοτικοί, οι οποίοι δεν επετεύχθησαν από τον συγκεκριμένο αξιωματικό; Υπήρχε ένα οργανόγραμμα, το οποίο δεν το τήρησε κατά την άσκηση των καθηκόντων του ως επικεφαλής στη συγκεκριμένη Υπηρεσία;

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, πριν σας δώσω τον λόγο να κάνω μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθητές και μαθήτριες και τρεις εκπαιδευτικοί συνοδοί τους από το 2ο Γενικό Λύκειο Καματερού.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ευχαριστώ, κύριε Πρόεδρε.

Κύριε Φωτήλα, την 11η Νοεμβρίου συζητήθηκε στην Ειδική Επιτροπή Θεσμών και Διαφάνειας το θέμα της αντικατάστασης του Διευθυντού Εσωτερικών Υποθέσεων της Ελληνικής Αστυνομίας, όπου αναπτύχθηκαν οι λόγοι για τους οποίους έγινε αυτή η αντικατάσταση.

Όμως, δεν έχω κανένα λόγο να μη συμπληρώσω και ορισμένα επιπλέον στοιχεία και να σας ενημερώσω ότι όταν εκκρεμούν αυτή τη στιγμή που μιλάμε διακόσιες υποθέσεις, ενώ πέρυσι εκκρεμούσαν ενενήντα μία και όταν εκκρεμούν διακόσιες δεκαπέντε δικογραφίες και προκαταρκτικές εξετάσεις, όταν πέρυσι εκκρεμούσαν εκατόν δεκατέσσερις, είναι σαφείς οι ποσοτικοί -αλλά δείχνει και κάποια ποιοτικά χαρακτηριστικά- λόγοι για τη συγκεκριμένη αντικατάσταση, η οποία είχε μοναδικό σκοπό την αύξηση της αποτελεσματικότητας της συγκεκριμένης Υπηρεσίας, που έχει να αντιμετωπίσει τεράστια προβλήματα και σε ό,τι αφορά τους ελέγχους στο εσωτερικών των Σωμάτων Ασφαλείας, αλλά και στις υποθέσεις εκτός της Ελληνικής Αστυνομίας, για την οποία έχει αρμοδιότητα η συγκεκριμένη Υπηρεσία.

Επομένως ξαναλέω ότι το κριτήριο της αποτελεσματικότητας ήταν ο κύριος λόγος της συγκεκριμένης αντικατάστασης, όπως αναφέρθηκε εκτενώς στη συνεδρίαση της Επιτροπής Θεσμών και Διαφάνειας την 11η Νοεμβρίου.

Τώρα, βέβαια, υπάρχει κι ένα δεύτερο σκέλος στην ερώτησή σας, το οποίο δεν το ρωτήσατε, αλλά οφείλω να σας απαντήσω.

**ΙΑΣΩΝ ΦΩΤΗΛΑΣ:** Το έχω για τη δευτερολογία μου.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Το σκέλος αυτό συνδυάζεται, βέβαια, με πάρα πολλούς άλλους παράγοντες και θέματα, τα οποία συζητήσαμε σε μια ωραία συζήτηση που είχαμε χθες, όταν ήρθατε στο Υπουργείο σαν εκπρόσωπος του κόμματός σας για να ενημερωθείτε για τα θέματα των Σωμάτων Ασφαλείας.

Οι κρίσεις και οι προαγωγές της Ελληνικής Αστυνομίας –θα μου επιτρέψετε να προηγηθώ λίγο στο δεύτερο σκέλος και θα πείτε κι εσείς για τα θέματα από την πλευρά τη δική σας- αυτή τη στιγμή γίνονται με βάση το π.δ. 24/1997, όπως τροποποιήθηκε στη συνέχεια, το οποίο λαμβάνει υπόψη τους ατομικούς φακέλους των αξιωματικών και των υπόλοιπων στελεχών των Σωμάτων Ασφαλείας, τα χαρακτηριστικά, την απόδοσή τους.

Από εκεί και πέρα, εάν με ρωτήσετε κατά πόσον είμαι ικανοποιημένος και τι προσπάθειες βρίσκονται σε εξέλιξη για τη βελτίωση αυτού του συστήματος, θα σας ενημερώσω στο δεύτερο σκέλος, για να μην υπερβώ και τον χρόνο μου.

**ΠΡΟΕΔΡΕΥΩΝ (Νικήτας Κακλαμάνης):** Κύριε Φωτήλα, έχετε τον λόγο.

**ΙΑΣΩΝ ΦΩΤΗΛΑΣ:** Σας ευχαριστώ.

Κύριε Υπουργέ, επειδή διάβασα τα Πρακτικά της επιτροπής, μιλήσατε αφηρημένα για γενικά για ποσοτικά χαρακτηριστικά. Η αλήθεια, όμως, που την γνωρίζουμε και οι δύο, είναι ότι οι μεγάλες υποθέσεις θέλουν χρόνο. Αυτό, πάντως, που είναι αξιοσημείωτο είναι ότι είστε ο πρώτος άνθρωπος που ακούω να αναφέρεται αρνητικά για το έργο του συγκεκριμένου αξιωματικού.

Επιτρέψτε μου να πω ότι το Ποτάμι είναι ίσως το μόνο κόμμα που και προεκλογικά υποστήριζε, αλλά και συνεχίζει να υποστηρίζει, την ανάγκη αποκομματικοποίησης της Ελληνικής Αστυνομίας και τον εκδημοκρατισμό της λειτουργίας της.

 Άκουσα κι εσάς –δεν διαφωνείτε μαζί μου- ότι συνολικά ο τρόπος λειτουργίας της Ελληνικής Αστυνομίας χρήζει άμεσων αλλαγών και πρώτα απ’ όλα είναι το σύστημα των κρίσεων και προαγωγών που πρέπει να αλλάξει από τη βάση του. Είναι αδήριτη η ανάγκη ριζικής αναθεώρησης του υφισταμένου συστήματος κρίσεων και προαγωγών, και να θεσμοθετηθεί, επιτέλους, ένα δίκαιο και αντικειμενικό σύστημα, μακριά από πολιτικές και εξωγενείς παρεμβάσεις, όπως αρμόζει σε μία σύγχρονη Αστυνομία.

Τα υπάρχοντα προεδρικά διατάγματα, τόσο το 24/1997 όσο και το 373/2002, προβλέπουν κάποια κριτήρια, ποσοτικά και ποιοτικά προσόντα, για τις κρίσεις. Όμως η διακριτική ευχέρεια του εκάστοτε Υπουργού είναι καθοριστικής σημασίας, ώστε η διαδικασία να συνοψίζεται στο εξής: Ο Υπουργός προτείνει, ο Αρχηγός υπογράφει, δηλαδή δέχεται, και μετά ο Υπουργός επικυρώνει.

Νομίζω ότι έχουν ωριμάσει αρκετά οι συνθήκες, ώστε όλα τα κόμματα να προσκληθούν σε έναν διάλογο και το σύστημα των κρίσεων και των προαγωγών της Ελληνικής Αστυνομίας να γίνει πιο αξιοκρατικό, με βάση και αντικειμενικά κριτήρια, όπως σπουδές, γλώσσες, αξιολόγηση εμπειρίας και άλλα.

Αυτό, λοιπόν, που ρωτάω είναι εάν είναι στις άμεσες προθέσεις σας να προχωρήσετε σε σαρωτικές αλλαγές, να εκσυγχρονίσετε το σύστημα των κρίσεων, εάν προτίθεστε να συμβάλλετε στην καθιέρωση ενός αντικειμενικού, ορθολογικού, δίκαιου και κυρίως αξιοκρατικού συστήματος κρίσεων και προαγωγών για την Ελληνική Αστυνομία, εάν υπάρχουν ήδη πρωτοβουλίες, τις οποίες έχετε αναλάβει και εάν ναι, τότε ποιες είναι αυτές. Επίσης, θέλω να ρωτήσω και εάν υπάρχει συγκεκριμένο χρονοδιάγραμμα.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κύριος Υπουργός.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ευχαριστώ, κύριε Πρόεδρε.

Κύριε Φωτήλα, θα μου επιτρέψετε να εντοπίσω και κάποια αντιφατικότητα. Δεν ξέρω, εάν θέλετε σαρωτικές αλλαγές, από τη στιγμή που τίθεται θέμα για την αλλαγή ενός προσώπου. Άρα, ναι ή όχι στις σαρωτικές αλλαγές; Εγώ δεν θα επιμείνω στο θέμα των σαρωτικών αλλαγών ούτε πιστεύω ότι πρέπει να γίνουν σαρωτικές αλλαγές χωρίς λόγο. Πρέπει να γίνουν εξορθολογισμοί, πρέπει να γίνουν αλλαγές εκεί που χρειάζεται και να διατηρηθούν οι τομείς οι οποίοι αποδίδουν και είμαστε ευχαριστημένοι για την απόδοσή τους.

Πράγματι, στο θέμα των κρίσεων και προαγωγών πρέπει συνέχεια να εκσυγχρονιζόμαστε, πρέπει συνέχεια να παίρνουμε τα διδάγματά μας και από άλλους φορείς του δημοσίου ή -αν θέλετε- και του εξωτερικού. Ξεκίνησε μια προσπάθεια από τον Οκτώβριο του 2014 –απ’ ό,τι βλέπω εδώ στις ενημερώσεις μου- για να εκσυγχρονιστεί το σύστημα κρίσεων και προαγωγών. Για κάποιον γραφειοκρατικό λόγο κόλλησε. Η προσπάθεια αυτή συνεχίστηκε τον Μάιο του 2015. Και αυτή τη στιγμή, μετά από εντολές που έχω δώσει, βρίσκεται από προχθές, δηλαδή από τις 24/11, στο γραφείο του Γενικού Γραμματέα μια συνολική πρόταση, που ακριβώς λαμβάνει υπ’ όψιν, επικαιροποιεί και κωδικοποιεί τις διατάξεις, προβλέπει αλλαγή του τρόπου βαθμολόγησης, κοινοποίηση και χορήγηση των αντιγράφων της βαθμολογίας στους ενδιαφερόμενους, αιτιολόγηση της βαθμολογίας για όσους αξιολογούνται σαν εξαίρετοι, ώστε να σταματήσει αυτό το φαινόμενο, όπου όλοι είναι άριστοι -και μετά δεν ξέρουμε ποιον να κρίνουμε ή μετά λένε κάποιοι «γιατί με αποστρατεύσατε, αφού ήμουν άριστος;»- και επικύρωση της βαθμολογίας από τα αρμόδια συμβούλια κρίσεων.

Σε αυτή την κατεύθυνση εμείς θέλουμε να συνεχίσουμε. Δεν έχουμε καμμία πρόθεση, καμμία διάθεση για κομματικοποίηση του συστήματος. Επιτέλους, πρέπει τα Σώματα Ασφαλείας να κινηθούν στην κατεύθυνση της εξυπηρέτησης του ελληνικού λαού και του δημοσίου συμφέροντος, γιατί οποιαδήποτε άλλη «πολυτέλεια» εξυπηρέτησης άλλων συμφερόντων αυτή τη στιγμή είναι πέρα από τις προθέσεις μας και είναι επικίνδυνη αντίληψη.

Εκεί θα κινηθούμε εμείς, με βάση τα κριτήρια της αποτελεσματικότητας, και νομίζω ότι από τον λίγο καιρό που είμαι στο Υπουργείο δεν θα μπορούσε να με κατηγορήσει κάποιος ότι δεν κάνω αλλαγές και τομές εκεί όπου χρειάζεται. Εξάλλου, τα συζητήσαμε και χθες. Οι προτάσεις σας, όμως, είναι ευπρόσδεκτες, όπως και όλων των κομμάτων, σε αυτή την κατεύθυνση.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Τα καταγράψαμε, κύριε Υπουργέ, όπως και τη δήλωση και δέσμευσή σας ότι δεν θα κάνετε κομματικές αλλαγές. Πάντως, ακόμη η Βουλή απάντηση δεν έχει πάρει για έναν πραγματικά άριστο –δεν σας αφορά, δεν είναι επί των ημερών σας- αξιωματικό, τον κ. Παναγιώτη Στάθη, που τον αποστράτευσε μάλιστα η προηγούμενη κυβέρνηση, σε ηλικία μικρότερη των πενήντα ετών. Ακόμα δεν μας έχει απαντήσει κανείς το γιατί. Εγώ ξέρω. Όμως η Κυβέρνηση δεν έχει απαντήσει.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Δεν με αφορά και το ξέρετε, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Δεν σας αφορά. Δεν έχετε καμμία ευθύνη εσείς. Το δηλώνω, για να μην παρεξηγηθούμε

Ευχαριστούμε πολύ, λοιπόν.

Προχωρούμε στην τελευταία προς συζήτηση, την όγδοη με αριθμό 174/18-11-2015 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αναδρομική κατάργηση ευνοϊκής ρύθμισης για τους νέους ασφαλισμένους του Ενιαίου Ταμείου Ανεξάρτητα Απασχολούμενων (ΕΤΑΑ).

Στην επίκαιρη αυτή ερώτηση θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος.

Ορίστε, κύριε Σαρίδη, έχετε τον λόγο.

**ΙΩΑΝΝΗΣ ΣΑΡΙΔΗΣ:** Κύριε Υπουργέ, με το άρθρο 21 του ν.4337/2015 καταργήθηκε, και μάλιστα αναδρομικά, η δυνατότητα των νέων, από 1-1-1993, ασφαλισμένων του ΕΤΑΑ να επιλέγουν χαμηλότερη ασφαλιστική κατηγορία. Την ευνοϊκή αυτή ρύθμιση είχε εισηγηθεί η ίδια η Κυβέρνησή σας με το άρθρο 39 του ν.4331 τον Ιούλιο του 2015.

Στα συνολικά προβλήματα τα οποία μαστίζουν τον κλάδο των ασφαλισμένων του ΕΤΑΑ έρχεται να προστεθεί, κύριε Υπουργέ, και αυτό. Η διάταξη που καταργήθηκε έδινε τη δυνατότητα σε ασφαλισμένους με μειωμένο εισόδημα να υπαχθούν σε χαμηλότερες ασφαλιστικές κατηγορίες, κάτι που είχε παράλληλα και θετικά αποτελέσματα όσον αφορά την είσπραξη του ταμείου.

Με την κατάργηση της ρύθμισης αυτής όποιος αδυνατεί να καταβάλλει τις εισφορές του δεν είναι απλά ασυνεπής, αλλά ουσιαστικά τίθεται και εκτός επαγγέλματος, κύριε Υπουργέ. Οι νέοι επιστήμονες που έχουν μείνει στον τόπο μας έχουν να αντιμετωπίσουν, εκτός από την ανεργία, και τον παραλογισμό τού να πληρώσουν κάτι όταν δεν λαμβάνουν κάτι αντίστοιχο. Δεν μπορεί να υποχρεώνεται ο Έλληνας πολίτης, ο μηχανικός, ο δικηγόρος, ο γιατρός, ο συμβολαιογράφος να καταβάλλει εισφορές, που δεν αναλογούν στο εισόδημά του ή στη δυνατότητά του.

Η ευνοϊκή αυτή διάταξη, όπως ψηφίστηκε μόλις τον περασμένο Ιούλιο, ήταν χρήσιμη. Η νέα διάταξη, που επαναφέρει το προηγούμενο καθεστώς της αυτόματης ανακλιμάκωσης των ασφαλιστικών εισφορών, στερείται, για εμάς, λογικής βάσης.

Ερωτάσθε, κύριε Υπουργέ: Γιατί επιμείνατε και προχωρήσατε στην κατάργηση μιας ευνοϊκής ρύθμισης, την οποία μάλιστα εσείς εισηγηθήκατε και θεσμοθετήσατε πριν από λίγους μήνες, παρά το γεγονός ότι η εφαρμογή της αποδείχθηκε επιτυχημένη; Πώς θα αντιμετωπίσετε την αύξηση αποδημητικών ροών στο εξωτερικό εξαιρετικά καταρτισμένων Ελλήνων επιστημόνων;

**ΠΡΟΕΔΡΕΥΩΝ (Νικήτας Κακλαμάνης):** Σας ευχαριστώ, κύριε Σαρίδη.

Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Είναι αλήθεια, κύριε Σαρίδη, ότι πρόκειται για μια διάταξη η οποία θα είχε μικρή διάρκεια, έληγε έτσι και αλλιώς στις 31 Δεκεμβρίου του 2016 αυτή η δυνατότητα επιλογής κατώτερων ασφαλιστικών κατηγοριών. Όμως, τα στοιχεία που θα σας δώσω με την απάντησή μου αποδεικνύουν, και θέλω να το δείτε και εσείς στο κόμμα σας, ότι απαιτείται μια γενναία μεταρρύθμιση του ασφαλιστικού συστήματος.

Έχει ενδιαφέρον το τι συνέβη με αυτήν τη ρύθμιση για το Ενιαίο Ταμείο Αυτοτελώς Απασχολούμενων και το πόσοι έσπευσαν να αξιοποιήσουν αυτή τη δυνατότητα.

Πρέπει να σας πω πριν ότι το δεύτερο εξάμηνο του 2014 οι μισοί περίπου μηχανικοί –να σας πω τα στοιχεία του ΤΣΜΕΔΕ, για να μην σας πω όλους τους τομείς- δεν πλήρωσαν εισφορές. Πλήρωσαν περίπου τριάντα τρεις χιλιάδες, ενώ εξήντα έξι χιλιάδες και κάτι παραπάνω ήταν οι ασφαλισμένοι που όφειλαν να πληρώσουν, με βάση τα ειδοποιητήρια που έλαβαν. Οι μισοί περίπου δεν πλήρωσαν και γι’ αυτόν τον λόγο έγινε και αυτή η διάταξη από την Κυβέρνησή μας, πράγματι, για να δοθεί μια δυνατότητα διευκόλυνσης.

Είκοσι χιλιάδες μηχανικοί υπέβαλαν αίτηση υπαγωγής στις κατώτερες κατηγορίες, περίπου επτά χιλιάδες από τους υγειονομικούς και περίπου τέσσερις χιλιάδες από τους δικηγόρους.

Ας μείνουμε, όμως, στο παράδειγμα των μηχανικών. Περίπου επτά χιλιάδες από τις είκοσι χιλιάδες ήταν οφειλέτες. Οι άλλοι δεκατρείς χιλιάδες δεν ήταν οφειλέτες, αλλά επέλεξαν να μειώσουν τη συνεισφορά στον τομέα τους, προκειμένου να εξοικονομήσουν χρήματα για τις υπόλοιπες ανάγκες τους. Είναι θεμιτό, μέσα σε συνθήκες κρίσης, αλλά όχι πάντα, και δεν ξέρουμε σε ποιον βαθμό αυτό ήταν αναγκαίο για όλους. Γιατί υπάρχει μία ροπή δυστυχώς, επειδή δεν υπάρχει εμπιστοσύνη στο σύστημα κοινωνικής ασφάλισης, πολλοί να αποφεύγουν να εισφέρουν παρ’ όλο που θα μπορούν. Δεν ξέρουμε το μέγεθος. Όμως, ας μείνουμε σε αυτούς που έχουν το πραγματικό πρόβλημα. Αυτοί είναι επτά χιλιάδες μόνο. Είκοσι έξι χιλιάδες, δηλαδή, έμειναν απ’ έξω. Από τους συνολικά τριάντα τέσσερις χιλιάδες οφειλέτες, μόνο επτά χιλιάδες έσπευσαν να αξιοποιήσουν αυτήν τη δυνατότητα. Επομένως, αυτό που πρέπει να κάνουμε είναι να κάνουμε κάτι πολύ πιο δραστικό για τους ασφαλισμένους σε αυτόν τον χειμαζόμενο κλάδο ιδίως των μηχανικών που έχει τον μεγαλύτερο αριθμό ανασφάλιστων και τον μεγαλύτερο αριθμό οφειλετών. Κι αυτό που πρέπει να κάνουμε είναι να ρυθμίσουμε έτσι το σύστημα κοινωνικής ασφάλισης, ώστε να μπορεί να ανταποκρίνεται κανείς στις ασφαλιστικές εισφορές που πρέπει να καταβάλλει.

**ΠΡΟΕΔΡΕΥΩΝ (Νικήτας Κακλαμάνης):** Ο συνάδελφος κ. Σαρίδης έχει τον λόγο για τρία λεπτά, για να δευτερολογήσει.

**ΙΩΑΝΝΗΣ ΣΑΡΙΔΗΣ:** Κύριε Υπουργέ, ακριβώς γι’ αυτόν τον λόγο τον οποίον αναφέρατε κρίνεται απαραίτητο από τη δική σας την πλευρά να προχωρήσετε στη ρύθμιση αυτή. Φαντάζεστε ότι ακριβώς γι’ αυτόν τον λόγο ούτε οι μισοί απ’ αυτούς οι οποίοι κλήθηκαν να προχωρήσουν στις συγκεκριμένες ρυθμίσεις μπόρεσαν να υλοποιήσουν τις ρυθμίσεις αυτές, άρα αντιλαμβάνεστε σε τι εξαθλίωση έχει φτάσει ο κλάδος, αν μη τι άλλο! Εγώ προέρχομαι από τον κλάδο των μηχανικών και μάλιστα να σας πω ευθέως ότι ήμουν ένας απ’ αυτούς –τους μισούς- οι οποίοι δεν προχώρησαν στη ρύθμιση των οφειλών του 2014, λόγω διαφόρων άλλων επαγγελματικών και προσωπικών υποχρεώσεων.

Κύριε Υπουργέ, δεν απαντήσατε στο συγκεκριμένο ερώτημα το οποίο σας έθεσα. Ενδεχομένως μέσα από ένα ασφαλιστικό νομοσχέδιο το οποίο μπορεί να φέρετε να δούμε την άποψή σας όσον αφορά την αντιμετώπιση αυτού του προβλήματος. Όπως και να έχει, όμως, χάνετε χρόνο κι εσείς και η Κυβέρνησή σας. Αφήνουμε τον χρόνο και περνάει και τον χρόνο αυτό τον οποίον περνάει τον πληρώνει ο ελληνικός λαός. Πρέπει να καταλάβετε ότι πρέπει να κινηθείτε. Δεν έχουμε άλλο το δικαίωμα να καθυστερούμε. Ρωτάει η Ευρώπη, ρωτούν οι δανειστές, ρωτούν οι θεσμοί. Λένε: Κάντε κάτι. Γιατί δεν κάνετε; Πρέπει επιτέλους να κάνετε κάτι, κύριε Υπουργέ.

Μου είπατε κάποια στοιχεία. Έχω κι εγώ να σας δώσω κάποια στοιχεία –μικρά μεν- τα οποία μπορεί να ωφέλησαν, έστω λίγο, το ασφαλιστικό ταμείο του ΕΤΑΑ, αλλά το ωφέλησαν, κύριε Υπουργέ, και έπρεπε να το λάβετε υπ’ όψιν σας.

Σύμφωνα, λοιπόν, με τα στοιχεία αυτά, η εισπραξιμότητα όσον αφορά τα έσοδα του ΕΤΑΑ από εισφορές αυξήθηκε από 48% σε 61% για τους μηχανικούς, από 72% σε 85% για τους δικηγόρους και από 62% σε 75% για τους γιατρούς. Αυτά, λοιπόν, έπρεπε ο νομοθέτης και προνομοθετικά να τα εκτιμήσει και να τα αξιολογήσει. Δεν τα αξιολόγησε, προχώρησε στην κατάργηση της ρύθμισης αυτής και έφερε εκ νέου την καινούργια, που για εμάς είναι κοινωνικά άδικη και καταστροφική για τη βιωσιμότητα του ΕΤΑΑ.

Το μεγάλο ερώτημα είναι εάν πλέον και μετά ακριβώς τις όποιες ρυθμίσεις φέρετε εσείς για το ΕΤΑΑ, θα μπορέσουν να υπάρξουν έστω ελάχιστα περιθώρια βιωσιμότητας του ασφαλιστικού αυτού ταμείου. Για εμάς, η απάντηση είναι «όχι», αλλά θα θέλαμε σαφώς τη θέση σας πάνω σ’ αυτό.

Ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Ο κύριος Υφυπουργός έχει τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Σαρίδη, δεν ισχυρίστηκα ότι καλώς καταργήθηκε αυτή η διάταξη. Ισχυρίστηκα ότι ήταν αναποτελεσματική, ανεπαρκής. Το γιατί καταργήθηκε εξηγήθηκε κι όταν καταργήθηκε, κατά την ημέρα της ψήφισης της σχετικής διάταξης που κατήργησε αυτήν την προηγούμενη. Και εξηγήθηκε ότι ήταν μια κατάσταση μέσα στις συνθήκες ασφυκτικής πίεσης που υφίστατο η Κυβέρνηση ενόψει της ανακεφαλαιοποίησης των τραπεζών να δεχθεί έναν όρο ο οποίος, όμως, για εμάς δεν ήταν και διατηρήσιμος ενόψει μιας μεταρρύθμισης στην οποία προχωράμε. Και προχωράμε πάρα πολύ γρήγορα για ένα τέτοιο εγχείρημα, δεν είναι αργά τα βήματά μας. Εξήγηση, επίσης, με στοιχεία ότι περίπου το 1/5 των μηχανικών οφειλετών, που είναι ανασφάλιστοι, αξιοποίησε αυτή τη δυνατότητα επιλογής δυο κατώτερων κατηγοριών. Το 1/5, διότι το υπόλοιπο δεν μπήκε σ’ αυτή τη διαδικασία.

 Αυτό δείχνει ότι το μέτρο δεν αρκεί. Πρέπει να κάνουμε μια μεταρρύθμιση, για να μπορέσουμε να έχουμε ασφαλισμένους τους ανθρώπους στη χώρα μας. Και δεν είναι ασφαλισμένοι. Το ξέρετε, υποθέτω ότι είναι γνωστό οπωσδήποτε και σε εσάς, αλλά και σε όλη τη χώρα, ότι για μεγάλο διάστημα είχαμε ανθρώπους που έπασχαν από σοβαρά νοσήματα, χωρίς να έχουν τη δυνατότητα να πάρουν φάρμακα κι αυτό το πρόβλημα η Κυβέρνηση το αντιμετωπίζει σήμερα. Να σας πω και κάτι ακόμα. Ας επαινέσουμε την Κυβέρνηση για το ότι το άρθρο 37 του ν.4331/2015 -του Ιουλίου δηλαδή, 2-7-2015- το διατηρήσαμε.

Με το άρθρο αυτό καταργήσαμε τις ποινικές διώξεις, τις ποινές που εκκρεμούσαν και τις δίκες που δεν είχαν γίνει για όσους όφειλαν στο ΕΤΑΑ και στον ΟΑΕΕ. Αυτό δεν κρέμεται ως δαμόκλεια σπάθη απέναντι στους ανήμπορους συνανθρώπους μας που δεν μπορούν να πληρώσουν τις ασφαλιστικές εισφορές τους. Αυτό πρέπει να το κρατήσουμε φυσικά και το κρατήσαμε.

Το άλλο είναι ενταγμένο μέσα στη μεταρρύθμιση. Όμως, όπως σας είπα, όταν συμβαίνει το 1/5 των οφειλετών να μην μπαίνει σε μια ευνοϊκή ρύθμιση επιλογής κατώτερων ασφαλιστικών εισφορών, αυτό δείχνει ότι το πρόβλημα στην οικονομία μας είναι πάρα πολύ τραγικό. Αυτό είναι που αναγκάζει πολλούς άξιους συναδέλφους μας, επιστήμονες, εργαζόμενους, να καταφεύγουν στην αναζήτηση δουλειάς σε άλλες χώρες. Και αυτό είναι θέμα και στοίχημα για την Κυβέρνηση, για την ανάπτυξη που πρέπει να επιφέρουμε, για να μπορέσουμε να κρατήσουμε τον κόσμο εδώ και να δουλέψουμε όλοι.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ και εγώ, κύριε Υπουργέ.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

Με τη συναίνεση του Σώματος και ώρα 10.38΄ λύεται η συνεδρίαση για αύριο, Παρασκευή 27 Νοεμβρίου 2015 και ώρα 10.00΄, με αντικείμενο εργασιών του Σώματος κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**